KOMISJONI RAKENDUSMÄÄRUS (EL) 2022/92,

21. jaanuar 2022,

millega kehtestatakse Euroopa Parlamendi ja nõukogu direktiivi (EL) 2019/883 rakenduseeskirjad seoses passiivselt püütud jäätmete seireandmete kogumise metoodika ja aruandevormiga

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 17. aprill 2019. aasta direktiivi (EL) 2019/883, milles käsitletakse sadama vastuvõtuseadmeid laevajäätmete üleandmiseks ja muudetakse direktiivi 2010/65/EL ning millega tunnistatakse kehtetuks direktiiv 2000/59/EÜ, (1) eriti selle artikli 8 lõike 7 teist lõiku,

ning arvestades järgmist:

(1) Kooskõlas direktiivi (EL) 2019/883 artikli 8 lõikega 7 peavad liikmesriigid tagama, et kogutakse seireandmeid passiivselt püütud jäätmete mahu ja koguse kohta ning need esitatakse komisjonile.

(2) Eurostati jäätmestatistika käsiraamat (2) peaks aitama esitada kvaliteetset, ühtlustatud ja tõhusat jäätmestatistikat vastavalt Euroopa Parlamendi ja nõukogu määrusele (EÜ) nr 2150/2002 (3) ning kooskõlas Euroopa Parlamendi ja nõukogu direktiiviga 2008/98/EÜ, (4) et andmeid saaks liikmesriikide vahel võrrelda.

(3) Euroopa Parlamendi ja nõukogu direktiivis 2002/59/EÜ (5) on sätestatud jäätmete eelteadet puudutav elektrooniline aruandlus, mis sisaldab teavet passiivselt püütud jäätmete kohta, ning on nõutud konkreetne metoodika passiivselt püütud jäätmeid käsitleva teabe kogumiseks kalalaevadelt, mille suhtes kohaldatakse direktiivi (EL) 2019/883, kuid mis ei kuulu direktiivi 2002/59/EÜ kohaldamisalasse.

(4) Passiivselt püütud jäätmete massi ja mahu mõõtmine ei ole alati võimalik või kulutõhus. Seepärast peaks liikmesriikidel olema lubatud hinnata massi mahu funktsioonina või mahtu massi funktsioonina, kasutades passiivselt püütud jäätmete tiheduse hinnangut, mis vastab nende olukorrale.

(5) Selleks et tagada passiivselt püütud jäätmete mahu ja koguse seireks kogutud andmete ühtlus, kvaliteet ja võrreldavus kõigis liikmesriikides, peaksid direktiivi (EL) 2019/883 kohaselt vastu võetud rakendusaktid olema rakendusmäärused.

(6) Käesoleva määrusega ettenähtud meetmed on kooskõlas laevade põhjustatud merereostuse vältimise ja meresõiduohutuse komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 1. Passiivselt püütud jäätmete mahu ja massi kohta liikmesriikide poolt andmete kogumise meetod peab olema kooskõlas Eurostati jäätmestatistika käsiraamatuga. 2. Direktiivi 2002/59/EÜ kohaldamisalasse kuuluvate kalalaevade puhul põhineb passiivselt püütud jäätmete kohta andmete kogumine direktiivi (EL) 2019/883 artikli 6 kohases jäätmete eelteates esitatud teabel. 3. Direktiivi 2002/59/EÜ kohaldamisalast välja jäävate kalalaevade puhul kogutakse passiivselt püütud jäätmete kohta andmeid ühel järgmistest meetoditest, mida on kirjeldatud Eurostati jäätmestatistika käsiraamatus: a) vaatlused; b) haldus- või muud allikad; c) statistilise hindamise meetodid; d) punktides a, b ja c nimetatud meetodite ühendamine.

Artikkel 2 1. Passiivselt püütud jäätmetest teatatakse vastavalt lisa tabelis 1 sätestatud komponentidele. 2. Passiivselt püütud jäätmed võivad hõlmata mahajäetud, kaotatud või muul moel kõrvaleheidetud püügivahendeid, millest võib teatada muust mereprügist eraldi. 3. Passiivselt püütud jäätmetest teatamise kohustuslikud ja vabatahtlikud elemendid on esitatud lisa tabelis 2. 4. Passiivselt püütud jäätmete aruandevorm ja koondamismeetod on esitatud lisa tabelis 3.

Artikkel 3 1. Passiivselt püütud jäätmete kogus esitatakse mahu ja massina. 2. Vajaduse korral teisendatakse maht (V) massiks (m) järgmise valemi abil: m = pV kus p on materjali hinnanguline tihedus (kgm-3), m on mass (kg) ja V on maht (m3).

Artikkel 4 Alates 1. jaanuarist 2022 peavad liikmesriigid esitama andmed ja teabe aastaste ajavahemike kohta, mis kestavad 1. jaanuarist kuni 31. detsembrini. Aruanded esitatakse elektrooniliselt 12 kuu jooksul pärast selle aruandeaasta lõppu, mille kohta need koguti. Liikmesriigid esitavad 2021. aasta kohta kogutud andmed 30. juuniks 2022 võimalikult suures ulatuses vastavalt lisale.

Artikkel 5 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 21. jaanuar 2022 Komisjoni nimel president Ursula VON DER LEYEN

(1) ELT L 151, 7.6.2019, lk 116.

(2) „Manual on waste statistics – A handbook for data collection on waste generation and treatment“ (Jäätmestatistika käsiraamat – jäätmeteket ja -töötlust käsitlevate andmete kogumise käsiraamat) [2013. aasta väljaanne], Eurostat Methodologies and Working papers, doi:10.2785/4198.

(3) Euroopa Parlamendi ja nõukogu 25. novembri 2002. aasta määrus (EÜ) nr 2150/2002 jäätmestatistika kohta (EÜT L 332, 9.12.2002, lk 1).

(4) Euroopa Parlamendi ja nõukogu 19. novembri 2008. aasta direktiiv 2008/98/EÜ, mis käsitleb jäätmeid ja millega tunnistatakse kehtetuks teatud direktiivid (ELT L 312, 22.11.2008, lk 3).

(5) Euroopa Parlamendi ja nõukogu 27. juuni 2002. aasta direktiiv 2002/59/EÜ, millega luuakse ühenduse laevaliikluse seire- ja teabesüsteem ning tunnistatakse kehtetuks nõukogu direktiiv 93/75/EMÜ (EÜT L 208, 5.8.2002, lk 10).